2011 m. liepos 1 d. pareikštas ieškinys byloje Bimbo prieš VRDT - Grupo Bimbo (GRUPO BIMBO)
(Byla T-357/11)
Kalba, kuria surašytas ieškinys: ispanų
Šalys
Ieškovė: Bimbo, SA (Barselona, Ispanija), atstovaujama advokato J. Carbonell Callicó
Atsakovė: Vidaus rinkos derinimo tarnyba (prekių ženklams ir pramoniniam dizainui)
Kita procedūros Apeliacinėje taryboje šalis: Grupo Bimbo, SAB de CV (Meksikas, Meksika)
Reikalavimai
Ieškovė Bendrojo Teismo prašo:
Remiantis Reglamento Nr. 207/2009 65 straipsnio 3 dalimi pakeisti 2011 m. balandžio 14 d. Pirmosios apeliacinės tarybos sprendimą, nes atmetus paraišką įregistruoti vaizdinį prekės ženklą Nr. 5.025.598 GRUPO BIMBO visoms nurodytoms prekėms ir paslaugoms buvo pažeista minėto reglamento 8 straipsnio 5 dalis.
Tuo atveju, jei nebus patenkintas pirmasis reikalavimas, panaikinti 2011 m. balandžio 14 d. Pirmosios apeliacinės tarybos sprendimą dėl Reglamento Nr. 207/2009 8 straipsnio 5 dalies pažeidimo.
Priteisti iš atsakovių bylinėjimosi išlaidas.
Ieškinio pagrindai ir pagrindiniai argumentai
Bendrijos prekių ženklo paraišką pateikęs asmuo: Grupo Bimbo, S.A.B. de C.V.
Prašomas įregistruoti Bendrijos prekių ženklas: vaizdinis žymuo, turintis žodinį elementą GRUPO BIMBO (Bendrijos prekių ženklo paraiškos Nr. 5.025.598) 5, 29, 30, 31, 32, 35 ir 43 klasių prekėms ir paslaugoms
Prekių ženklo ar žymens, kuriuo remtasi per protesto procedūrą, savininkė: ieškovė
Prekių ženklas ar žymuo, kuriuo remiamasi: Ispanijos žodinis prekių ženklas BIMBO (Nr. 2.689.432) 5, 29 ir 30 klasių prekėms ir įvairūs Ispanijos vaizdiniai prekių ženklai (Nr. 464.785, Nr. 2.244.562, Nr. 2.244.563 ir Nr. 2.255.097), turintys žodinį elementą BIMBO 29, 30, 31, 32, 35 ir 42 klasių prekėms ir paslaugoms
Protestų skyriaus sprendimas: patenkinti protestą
Apeliacinės tarybos sprendimas: iš dalies atmesti ginčijamą sprendimą
Ieškinio pagrindai: neteisingas Reglamento (EB) Nr. 207/2009 8 straipsnio 5 dalies aiškinimas ir taikymas, nes konstatavusi, kad protestą patekusio asmens prekių ženklai BIMBO yra plačiai žinomi Ispanijos rinkoje, o prašomas įregistruoti prekių ženklas GRUPO BIMBO yra identiškas protestą pareiškusio asmens prekių ženklams, Pirmoji apeliacinė taryba iš dalies pripažįsta šio prekės ženklo registraciją, nes protestą pareiškęs asmuo neįrodė, jog jis neteisėtai pelnėsi iš savo prekių ženklų arba galimybę pakenkti savo prekių ženklų žinomumui arba išskirtinumui.
____________